b'\n_START_ARTICLE_\nMerirosvous\n_START_PARAGRAPH_\nMerirosvous tarkoittaa kauppalaivojen ry\xc3\xb6st\xc3\xa4mist\xc3\xa4 merell\xc3\xa4. My\xc3\xb6s sis\xc3\xa4vesill\xc3\xa4 tapahtuva rikollinen toiminta katsotaan usein merirosvoudeksi, kuten my\xc3\xb6s merelt\xc3\xa4 maalle tapahtuvat ry\xc3\xb6st\xc3\xb6retket. Merirosvouksella on hyvin pitk\xc3\xa4 historia, ja sit\xc3\xa4 esiintyy yh\xc3\xa4 siell\xc3\xa4, miss\xc3\xa4 viranomaiset eiv\xc3\xa4t kykene takaamaan merenkulun rauhaa. Sota-aluksilla on oikeus hidastaa ja pid\xc3\xa4tt\xc3\xa4\xc3\xa4 merirosvoukseen syyllistynyt tai ep\xc3\xa4ilty alus. Kansainv\xc3\xa4lisen merenkulkuj\xc3\xa4rjest\xc3\xb6n raportin mukaan merirosvous on edelleen suuri ongelma maailman rannikkomerill\xc3\xa4._NEWLINE_Merirosvoutta on esiintynyt miltei kaikilla merill\xc3\xa4. Populaarikulttuurissa k\xc3\xa4sitellyin merirosvouteen liittyv\xc3\xa4 aihepiiri lienee Karibian merirosvous 1600-luvulla ja 1700-luvun alussa. Kaappaaminen oli merirosvousta muistuttava, mutta aikoinaan laillinen sota-ajan toimintamuoto.\n_START_SECTION_\nMerikansat\n_START_PARAGRAPH_\nToisen vuosituhannen eaa. lopulla V\xc3\xa4limeren merikansat tekiv\xc3\xa4t ry\xc3\xb6st\xc3\xb6retki\xc3\xa4 useita valtakuntia vastaan, ja ainoastaan egyptil\xc3\xa4iset kykeniv\xc3\xa4t vastaamaan heid\xc3\xa4n hy\xc3\xb6kk\xc3\xa4yksiins\xc3\xa4. Merikansojen taktiikka perustui kevyesti aseistettujen joukkojen nopeisiin hy\xc3\xb6kk\xc3\xa4yksiin. Viimein Ramses III pys\xc3\xa4ytti heid\xc3\xa4t taistelussa 1186 eaa. Niilin suiston edustalla.\n_START_SECTION_\nAntiikin aika\n_START_PARAGRAPH_\nAntiikin Kreikassa jotkin kaupunkivaltiot rohkaisivat merirosvoutta omana tulonl\xc3\xa4hteen\xc3\xa4\xc3\xa4n. Toiset, kuten Ateena, taistelivat merirosvoja vastaan erityisill\xc3\xa4 siihen tarkoitukseen varustetuilla laivastoilla suojatakseen omia kauppalaivojaan. Kreeta tunnettiin yhten\xc3\xa4 ensimm\xc3\xa4isist\xc3\xa4 merirosvojen tukikohdista 900-luvulta eaa. alkaen, ja Homeros mainitsee Kreetan merirosvot Odysseiassaan. Lopulta rodoslaiset puhdistivat Kreetan merirosvoista 100-luvun loppuun menness\xc3\xa4. My\xc3\xb6s Aigeianmeren samialaiset ja aetolialaiset tunnettiin merirosvokansoina, ja monia it\xc3\xa4isen ja keskisen V\xc3\xa4limeren saaria k\xc3\xa4ytettiin merirosvojen tukikohtina ensimm\xc3\xa4isen vuosituhannen eaa. aikana. Kaikkein merkitt\xc3\xa4vin merirosvotukikohta oli Sisilian saari, jonka lukemattomiin kallioisiin poukamiin merirosvojen oli helppo piiloutua. Sisilialaiset merirosvot jopa kaappasivat nuoren Julius Caesarin vuonna 75 eaa. 38 p\xc3\xa4iv\xc3\xa4ksi. Vapauduttuaan lunnaita vastaan Caesar palasi ja vangitsi kaappaajansa._NEWLINE_Vuonna 101 eaa. Rooman senaatti hyv\xc3\xa4ksyi ensimm\xc3\xa4isen merirosvojen vastaisen lain. Roomalaiset kukistivat valtaosan alueen merirosvokansoista tehokkaasti ensimm\xc3\xa4isell\xc3\xa4 vuosisadalla eaa. Ratkaisevassa osassa oli Pompeiuksen voitto 67 eaa., jonka j\xc3\xa4lkeen V\xc3\xa4limeri vapautui merirosvoista 400 vuodeksi.\n_START_SECTION_\nBysantti\n_START_PARAGRAPH_\nBysantti onnistui pit\xc3\xa4m\xc3\xa4\xc3\xa4n it\xc3\xa4isen V\xc3\xa4limeren viel\xc3\xa4 vapaana merirosvoista L\xc3\xa4nsi-Rooman luhistuttua 400-luvulla, ja merikauppa kukoisti. Bysantin laivasto heikkeni 1100-luvun lopulla, ja vuonna 1204 italialaiset l\xc3\xb6iv\xc3\xa4t sen lopullisesti. T\xc3\xa4m\xc3\xa4n seurauksena V\xc3\xa4limeren vartiointi heikkeni ja italialaiset merimiehet eiv\xc3\xa4t en\xc3\xa4\xc3\xa4 saaneet ty\xc3\xb6t\xc3\xa4 Bysantin kauppalaivastosta \xe2\x80\x93 n\xc3\xa4in merirosvouksesta tuli V\xc3\xa4limerell\xc3\xa4 uudelleen vitsaus. Tunnetuimpia tuon ajan merirosvoja oli Brindisin Margaritone. Ilman laivastoa j\xc3\xa4\xc3\xa4nyt Bysantti palkkasi 1200-luvulla alueen vesi\xc3\xa4 hallitsevia merirosvoja k\xc3\xa4ym\xc3\xa4\xc3\xa4n venetsialais- ja genovalaislaivojen kimppuun. 1300-luvulla ottomaanien ja venetsialaisten laivastot olivat jo tarpeeksi vahvoja pysty\xc3\xa4kseen pit\xc3\xa4m\xc3\xa4\xc3\xa4n merirosvouksen aisoissa, ja merirosvotoiminnan keskus siirtyi 1300-luvun lopulla it\xc3\xa4iselt\xc3\xa4 V\xc3\xa4limerelt\xc3\xa4 Pohjois-Afrikan rannikolle.\n_START_SECTION_\nViikingit\n_START_PARAGRAPH_\nViikingit tekiv\xc3\xa4t 700-luvun lopulta l\xc3\xa4htien ry\xc3\xb6st\xc3\xb6- ja h\xc3\xa4vitysretki\xc3\xa4 etenkin Britteinsaarille, ja my\xc3\xb6hempien aikojen merirosvot hy\xc3\xb6dynsiv\xc3\xa4t heid\xc3\xa4n hy\xc3\xb6kk\xc3\xa4ystaktiikoitaan.\n_START_SECTION_\nKeskiajan It\xc3\xa4meri\n_START_PARAGRAPH_\nIt\xc3\xa4merell\xc3\xa4 esiintyi merirosvoutta varsinkin keskiajalla. Kuuluisia It\xc3\xa4meren rosvoja olivat 1390-luvulla vaikuttaneet vitaaliveljet, joilla oli vaikutusta It\xc3\xa4meren maiden politiikkaankin. Varsinkin Suomenlahden ja Ruotsin rannikoiden rikkonaisuus ja runsaat saaret tarjosivat rosvoille suojapaikkoja. Vuonna 1401 vitaaliveljien kuuluisin johtaja Klaus St\xc3\xb6rtebecker vangittiin ja tuomittiin kuolemaan 71 miehens\xc3\xa4 kanssa.\n_START_SECTION_\nBritteinsaaret\n_START_PARAGRAPH_\nFeodaaliruhtinailla ei ollut riitt\xc3\xa4v\xc3\xa4sti mahdollisuuksia jahdata merirosvoja Britteinsaarten vesill\xc3\xa4. 1200-lukuun menness\xc3\xa4 merirosvoista olikin tullut jo siet\xc3\xa4m\xc3\xa4t\xc3\xb6n vitsaus Englannin kanaalissa. Tunnetuimpia heist\xc3\xa4 oli Eustace the Monk, joka ker\xc3\xa4si suojelurahaa kanaalia liikenn\xc3\xb6ivilt\xc3\xa4 laivoilta. Aluksi h\xc3\xa4nen kanssaan liittoutuneet mutta petetyiksi joutuneet englantilaiset kuitenkin surmasivat h\xc3\xa4net lopulta. Niin Englanti kuin Ranskakin sietiv\xc3\xa4t vuosisatojen ajan sellaisia merirosvoja, joita he pystyiv\xc3\xa4t k\xc3\xa4ytt\xc3\xa4m\xc3\xa4\xc3\xa4n kaappareina toisiaan vastaan.\n_START_SECTION_\nV\xc3\xa4limeri\n_START_PARAGRAPH_\nPohjois-Afrikan merirosvous alkoi 1400-luvulla ja p\xc3\xa4\xc3\xa4ttyi Ranskan vallattua Algerian 1830-luvulla.  Turkkilainen merirosvo Dragut valloitti nykyisen Libyan alueen vuonna 1551 ja perusti sinne turkkilaisen provinssin. Erityisesti merirosvouksessa kunnostautuivat Pohjois-Afrikan ns. barbareskivaltiot, jotka ker\xc3\xa4siv\xc3\xa4t jopa suojelurahaa Euroopan valtioilta ja Yhdysvalloilta. Yhdysvaltain laivastoministeri\xc3\xb6 perustettiin 1798 osaksi kaupank\xc3\xa4ynnin suojelemiseksi n\xc3\xa4ilt\xc3\xa4 merirosvoilta, ja sen merijalkav\xc3\xa4en ensimm\xc3\xa4inen maihinnousu tapahtui Tripoliin 1805. T\xc3\xa4t\xc3\xa4 tapahtumaa muistetaan Yhdysvaltain merijalkav\xc3\xa4en marssilaulun From the Halls of Montezuma sanoissa. Barbareskirosvot kierteliv\xc3\xa4t my\xc3\xb6s Euroopan rannikoita Islantia my\xc3\xb6ten ja kaappasivat kristittyj\xc3\xa4 orjiksi. On arvioitu, ett\xc3\xa4 1500\xe2\x80\x931700-luvuilla runsas miljoona eurooppalaista joutui orjiksi arabimaihin. Osa n\xc3\xa4ist\xc3\xa4 tosin palautettiin lunnaita vastaan, osa taas k\xc3\xa4\xc3\xa4ntyi muslimeiksi ja ryhtyi itsekin merirosvoiksi. Maltassa toiminut Johanniittojen ritarikunta taisteli V\xc3\xa4limerell\xc3\xa4 merirosvoja vastaan.\n_START_SECTION_\nKaukoit\xc3\xa4\n_START_PARAGRAPH_\nKeskiajan kauppalaivastoja verottivat kaukoid\xc3\xa4ss\xc3\xa4 japanilaiset ja kiinalaiset merirosvot. Wakot olivat Japanista l\xc3\xa4ht\xc3\xb6isin olleita merirosvoja, jotka ry\xc3\xb6v\xc3\xa4siv\xc3\xa4t 1200-luvulta 1550-luvun lopulle Kiinan ja Korean rannikoita. Huippukaudellaan n\xc3\xa4iden merirosvolalusten miehist\xc3\xb6 koostui kiinalaisesta nostov\xc3\xa4est\xc3\xa4, kauppiaista ja salakuljettajista sek\xc3\xa4 japanilaisista sotilaista, r\xc5\x8dnineista ja jopa portugalilaisista merimiehist\xc3\xa4. 1400-luvulla  Sumatralla sijaitsevasta Malajusta tuli kiinalaisten merirosvojen tukikohta. Kiinalaislaivasto hy\xc3\xb6kk\xc3\xa4si Palembangiin, vangitsi merirosvohallitsijan ja vei t\xc3\xa4m\xc3\xa4n Pekingiin julkisesti teloitettavaksi.\n_START_SECTION_\nIntian valtameri\n_START_PARAGRAPH_\nIntian valtamerell\xc3\xa4 liikkuneista 1600- ja 1700-lukujen eurooppalaisista merirosvoista kuuluisimpia ovat Henry Avery ja William Kidd (\xe2\x80\x9dkapteeni Kidd\xe2\x80\x9d). Seychellit oli merirosvojen tukikohtana, kunnes britit ja ranskalaiset karkottivat heid\xc3\xa4t pois 1700-luvulla. Kuuluisa merirosvop\xc3\xa4\xc3\xa4llikk\xc3\xb6  Oliver de Vasseur teki vastarintaa aina vuoteen 1810. 1700-luvulla ja 1800-luvun alussa Madagaskar oli merirosvojen pes\xc3\xa4paikka. Entinen merirosvo James Plaintain asettui sinne el\xc3\xa4kkeelle 1715 ja julisti itsens\xc3\xa4 kuninkaaksi valloittaen verisiss\xc3\xa4 sodissa koko saaren. H\xc3\xa4n oli my\xc3\xb6s orjakauppias. Vuonna 1728 merirosvokuningas pakeni kapinan vuoksi.\n_START_SECTION_\nSuomen viimeisin merirosvoustapaus vuonna 1943\n_START_PARAGRAPH_\nSuomessa on viimeksi annettu tuomioita merirosvouksesta sota-aikana vuonna 1943. T\xc3\xa4ll\xc3\xb6in joukko luvialaisia kalastajia tuomittiin Eurajoen k\xc3\xa4r\xc3\xa4jill\xc3\xa4 nelj\xc3\xa4st\xc3\xa4 kuukaudesta 1,5 vuoden vankeusrangaistuksiin heid\xc3\xa4n viety\xc3\xa4\xc3\xa4n naftatynnyreit\xc3\xa4 ja muuta irtaimistoa Luvian saaristossa 31. lokakuuta 1943 karille ajaneen saksalaisen moottorialus Paulin hylyst\xc3\xa4. Varastetun omaisuuden arvo oli noin 50\xc2\xa0000 markkaa.\n_START_SECTION_\nMerirosvous yh\xc3\xa4 yleist\xc3\xa4\n_START_PARAGRAPH_\nVuonna 2007 merirosvojen hy\xc3\xb6kk\xc3\xa4yksest\xc3\xa4 ilmoitettiin IMO:lle (International Maritime Organization, Kansainv\xc3\xa4linen merenkulkuj\xc3\xa4rjest\xc3\xb6) 263 kertaa. Laivojen kaappaukset, ry\xc3\xb6st\xc3\xb6t ja miehist\xc3\xb6n j\xc3\xa4senten sieppaukset lis\xc3\xa4\xc3\xa4ntyiv\xc3\xa4t 10\xc2\xa0% vuonna 2007. Merirosvot kaappasivat 292 merimiest\xc3\xa4 vuonna 2007, kun edellisen\xc3\xa4 vuonna luku oli vain 188. Viisi henkil\xc3\xb6\xc3\xa4 kuoli ja kolme on yh\xc3\xa4 kadoksissa. Tilastoja vinouttaa se, ett\xc3\xa4 kaikkia hy\xc3\xb6kk\xc3\xa4yksi\xc3\xa4 ei ilmoiteta._NEWLINE_Osa aiemmin aktiivisista merirosvousalueista on rauhoittunut, mutta Somalian ja Nigerian rannikot ovat entist\xc3\xa4kin vaarallisempia. Kes\xc3\xa4kuussa 2008 YK:n p\xc3\xa4\xc3\xa4t\xc3\xb6ksell\xc3\xa4 pyydettiin j\xc3\xa4senmaiden laivastoja turvaamaan merirosvojen uhkaamat kuljetukset alueella.\n_START_SECTION_\nNykyajan merirosvouksen taustaa ja vaikutuksia\n_START_PARAGRAPH_\nMerirosvoilun taustalla on usein k\xc3\xb6yhyytt\xc3\xa4 ja alueen ep\xc3\xa4vakaa tilanne. Nyky\xc3\xa4\xc3\xa4n merirosvousta esiintyy p\xc3\xa4\xc3\xa4asiassa Kaakkois-Aasiassa, Afrikassa ja Etel\xc3\xa4-Amerikassa, joissa merirosvot k\xc3\xa4ytt\xc3\xa4v\xc3\xa4t nopeita kumiveneit\xc3\xa4, tuliaseita ja veitsi\xc3\xa4. Suurin osa merirosvouksesta tapahtuu nykyisin Indonesian, Somalian, Bangladeshin, Nigerian ja Intian rannikoilla. Merirosvoutta on vaikea torjua, koska hy\xc3\xb6kk\xc3\xa4ykset tehd\xc3\xa4\xc3\xa4n pienill\xc3\xa4 kalastusaluksilla \xc3\xb6isin, jolloin kiinnij\xc3\xa4\xc3\xa4misen riski on pieni. Nykyiset, suuretkin alukset toimivat hyvin pienell\xc3\xa4 miehist\xc3\xb6ll\xc3\xa4, joten valtaukseen ei tarvita kuin muutama hyvin aseistetun miehen joukko. P\xc3\xa4ivisin n\xc3\xa4m\xc3\xa4 merirosvot ovat tavallisia kalastajia, jotka ovat kaikkien ep\xc3\xa4ilysten ulkopuolella.  Joillain alueilla lainsuojaton el\xc3\xa4m\xc3\xa4ntapa on periytynyt is\xc3\xa4lt\xc3\xa4 pojalle sukupolvien ajan. Merirosvous on my\xc3\xb6s vakava ymp\xc3\xa4rist\xc3\xb6uhka. Useissa tapauksissa merirosvot ovat vallanneet suuriakin \xc3\xb6ljytankkereita ja ottaneet miehist\xc3\xb6n vangiksi. Laiva on voinut ajelehtia kymmeni\xc3\xa4kin minuutteja vailla ohjausta, kun rosvot ovat ker\xc3\xa4nneet saalistaan. Ry\xc3\xb6st\xc3\xb6n kohteeksi joutuvat niin risteily- kuin rahtialuksetkin.\n_START_SECTION_\nK\xc3\xa4yt\xc3\xb6ss\xc3\xa4 uusinta tekniikkaa\n_START_PARAGRAPH_\nNykypiraateilla on k\xc3\xa4yt\xc3\xb6ss\xc3\xa4\xc3\xa4n uusinta tekniikkaa ja tehokkaita aseita, ja laivanvaltaus onnistuu my\xc3\xb6s maalta. Merirosvot pystyv\xc3\xa4t j\xc3\xa4ljitt\xc3\xa4m\xc3\xa4\xc3\xa4n aluksia ja salakuuntelemaan niiden viestej\xc3\xa4. Usein rosvot tiet\xc3\xa4v\xc3\xa4t t\xc3\xa4sm\xc3\xa4lleen, millaista lastia laiva on kuljettamassa ja minne. Saaliina ovat miehist\xc3\xb6 ja lasti, joista rosvot vaativat lunnaita. Kaappauksen j\xc3\xa4lkeen lunnaiden maksaminen j\xc3\xa4\xc3\xa4 usein ainoaksi vaihtoehdoksi saada alus takaisin.\n_START_SECTION_\nAfrikan sarven alue\n_START_PARAGRAPH_\nMerirosvous Afrikan sarven alueella on tehnyt sen rannikkovesist\xc3\xa4 yhden maailman vaarallisimmista laivav\xc3\xa4ylist\xc3\xa4. Vuonna 2006 merirosvot iskiv\xc3\xa4t vain kymmenen kertaa mutta 2007 31:een alukseen. Vuoden 2008 kahdeksan ensimm\xc3\xa4isen kuukauden aikana hy\xc3\xb6kk\xc3\xa4ykset ovat edelleen lis\xc3\xa4\xc3\xa4ntyneet jo yli 30 laivaan. Merirosvoille on maksettu miljoonia dollareita lunnaita. T\xc3\xa4m\xc3\xa4 on tehnyt merirosvouksesta tuottoisan liiketoimen joka uhkaa alueen tasapainoa est\xc3\xa4en muun muassa avustuskuljetukset n\xc3\xa4l\xc3\xa4nh\xc3\xa4d\xc3\xa4n uhkaamalle alueelle pahentaen Afrikan sarven ruokakriisej\xc3\xa4. Somaliassa valtiovallan heikkous antaa merirosvoille vapaat k\xc3\xa4det. Somalian tilanteen johdosta kes\xc3\xa4kuussa 2008 YK:n p\xc3\xa4\xc3\xa4t\xc3\xb6ksell\xc3\xa4 tuomittiin merirosvous ja pyydettiin laivastoja turvaamaan merirosvojen uhkaamat kuljetukset alueella. Pelkona on, ett\xc3\xa4 merirosvous levi\xc3\xa4\xc3\xa4 naapurimaihin. Somalialaiset merirosvot ovat puolustaneet toimintaansa kalastusvesien suojaamisena ry\xc3\xb6st\xc3\xb6kalastajia ja ongelmaj\xc3\xa4tteit\xc3\xa4 dumppaavia aluksia vastaan.\n_START_SECTION_\nNigerian vedet\n_START_PARAGRAPH_\nNigeriassa kapinalliset harjoittavat merirosvoutta rahoittaakseen toimintansa. Hy\xc3\xb6kk\xc3\xa4ysten m\xc3\xa4\xc3\xa4r\xc3\xa4 oli vuonna 2006 12 ja kasvoi 42:een vuonna 2007. Se on yleist\xc3\xa4 etenkin  Niger-joen suistossa.\n_START_SECTION_\nKaakkois-Aasian merialueet\n_START_PARAGRAPH_\nPahinta merirosvoaluetta oli ennen 2000-lukua Kaakkois-Aasian merialueet, etenkin Etel\xc3\xa4-Kiinan meri, Malakan salmi ja Indonesian merialueet. Vuodesta 1980 l\xc3\xa4htien Kaakkois-Aasian vesill\xc3\xa4 on hy\xc3\xb6k\xc3\xa4tty yli 2000 alukseen. Yhteenotoissa on saanut surmansa satoja ihmisi\xc3\xa4. Ongelma on todellisuudessa suurempi, sill\xc3\xa4 varustamot eiv\xc3\xa4t ilmoita kaikkia laivoihinsa kohdistuneita hy\xc3\xb6kk\xc3\xa4yksi\xc3\xa4. Asiakkaiden menett\xc3\xa4misen pelosta varustamot eiv\xc3\xa4t tunnusta merirosvousta ongelmaksi, vaan se kuitataan meriromantiikan tarinoina. Kansainv\xc3\xa4lisen merenkulkuj\xc3\xa4rjest\xc3\xb6n mukaan Indonesian viranomaiset ovat tehneet hyv\xc3\xa4\xc3\xa4 ty\xc3\xb6t\xc3\xa4 merirosvouksen v\xc3\xa4hent\xc3\xa4miseksi. Vuonna 2006 hy\xc3\xb6kk\xc3\xa4yksi\xc3\xa4 oli 50, mutta vuonna 2007 vain 43._NEWLINE_Alueella tiedet\xc3\xa4\xc3\xa4n olevan ainakin 20 haamulaivaa, jotka purjehtivat v\xc3\xa4\xc3\xa4rennetyill\xc3\xa4 papereilla, varastavat lastin satamista ja myyv\xc3\xa4t sen harmaan tavaran v\xc3\xa4litt\xc3\xa4jille, jotka eiv\xc3\xa4t halua tiet\xc3\xa4\xc3\xa4 lastin alkuper\xc3\xa4\xc3\xa4. Ne kuljettavat my\xc3\xb6s  laittomia siirtolaisia. N\xc3\xa4m\xc3\xa4 alukset purjehtivat useimmiten mukavuuslippurekisteriss\xc3\xa4. Haamulaivat eiv\xc3\xa4t voisi toimia ilman tulli- ja satamavirkailijoiden lahjontaa.'